Pravin is ŉ eerlike man, sê ANC-hoofsweepPravin Gordhan. Foto: GCIS Jackson Mthembu, hoofsweep van die ANC, het Dinsdag die integriteit van Pravin Gordhan, minister van finansies, verdedig, nadat ŉ dagvaarding Dinsdag vir hom uitgereik is. Mthembu het aan verslaggewers gesê die ANC-koukus ondersteun die verklaring wat die regerende party vroeër Dinsdag uitgereik het waarin Gordhan en sy medebeskuldigdes, voormalige SAID-werknemers Oupa Magashula en Ivan Pillay, versoek word om samewerking te gee aan die owerhede. Mthembu het egter gesê Gordhan, na wie hy vol deernis as “comrade PG” verwys het, is ŉ eerlike man. “Baie van ons respekteer die eerlikheid van PG, ons minister van finansies. Alhoewel ons natuurlik versoek dat daar samewerking moet wees tussen diegene wat aangekla word en diegene wat aankla, het ek hier, waar ek as ŉ persoon sit, baie respek vir comrade PG,” het Mthembu gesê. “Hy is ŉ staatmaker in ons beweging en, soos die ANC-verklaring dit stel, bly hy onskuldig tot hy skuldig bevind is, en ek is oortuig dat hy ŉ eerlike man is.” Die Nasionale Vervolgingsgesag (NVG) het Dinsdag aangekondig dat ŉ dagvaarding vir Gordhan uitgereik is. Die aanklagte hou verband met Ivan Pillay, gewese adjunkkommissaris van die Suid-Afrikaanse Inkomstediens (SAID), se vroeë aftrede. Gordhan, Pillay en Magashula word van bedrog aangekla en moet op 2 November in ŉ Pretoriase hof verskyn. Lees alle vorige berigte oor Pravin Gordhan op Maroela Media.